በዚሁ ስብሰባ ላይ የቤተ መጻሕፍት ወመዘክሩን የሥራ ሂደት አስመልክቶ ማብራሪያ የሰጡት የግንባታው አስተባባሪ ኮሚቴ አባልና የአዲስ አበባ ሀ/ስብከት ሥራ አስኪያጅ ንቡረ እድ ኤልያስ ኣብርሃ “የተቀደሰውን ሐሳብ ጥቀርሻ ለመቀባት እንቅስቃሴ ያደርጋሉ” ያሏቸው “አንዳንድ ሰዎችና የግል ሚዲያዎች” ከድርጊታቸው እንዲታቀቡ አስጠንቅቀዋል፡፡ በጥቅምቱ ቅዱስ ሲኖዶስ ምልአተ ጉባኤ ላይ የአኵስም ቤተ መጻሕፍት ወመዘክርን ጨምሮ በአዲስ አበባ ሀ/ስብከት ያለጨረታ የሚሰጡ ግንባታዎችንና አላግባብ የሚፈጸሙ ክፍያዎችን አስመልክቶ ብፁዕ አቡነ ሳሙኤል በጉዳዩ ላይ ሊነጋገርበት እንደሚገባ የተናገሩትን በመጥቀስ የዘገቡ ጋዜጠኞችንም ንቡረእዱ “ለታሪክና ለቅርስ ደንታ ቢሶች የሆኑ፣ ሕዝቡን ለማደናገር የሚንቀሳቀሱ” በማለት ዘልፈዋቸዋል፡፡
